Werktuigkundige vas wat glo vrou dreig(Foto: Verskaf) ŉ Werktuigkundige is die afgelope naweek in hegtenis geneem nadat hy glo ŉ vrou met ŉ vuurwapen gedreig het. Die man is in sy huis in die St. Helena-woonbuurt op Welkom in die Vrystaat vasgetrek. Kapt. Stephen Thakeng, polisiewoordvoerder, sê lede van die eenheid vir openbare polisiëring in Welkom is na die huis ontbied ná bewerings dat ŉ vrou daar met ŉ wapen gedreig word. Die polisie het die huis takties genader en ŉ verdagte is in die huis se eetkamer in bedwang gebring en in hegtenis geneem. Die polisie het beslag gelê op ŉ 9 mm-pistool wat die man by hom gehad het. “ŉ Deeglike soektog is gedoen en daar is op nog twee vuurwapens en ammunisie beslag gelê,” sê Thakeng. Al drie vuurwapens is gelisensieer. Die verdagte staan nou tereg op aanklagte van intimidasie, gesinsgeweld en die oortreding van die Wet op Vuurwapenbeheer. Hy sal na verwagting eersdaags in die Welkom-landdroshof verskyn.